बोर्ड के छात्रों की नहीं लगेगी क्लास, हल करेंगे टेस्ट सीरीज
जनवरी से सरकारी स्कूलों में दसवीं-12वीं बोर्ड परीक्षा देने वाले विद्यार्थियों की कक्षाएं नहीं लगेंगी। वे दोनों पालियों में सिर्फ टेस्ट सीरीज हल करेंगे।
चार जनवरी से 23 जनवरी तक स्कूलों में बच्चों को बोर्ड परीक्षाओं का अभ्यास कराया जाएगा। यानी विद्यार्थी प्रतिदिन दो विषयों में कम से कम दो यूनिट के सवालों को हल करेंगे। जिला शिक्षा विभाग ने सरकारी स्कूलों के लिए यह व्यवस्था की है। विभाग को उम्मीद है कि इससे बोर्ड परीक्षा देने वाले विद्यार्थियों की झिझक दूर होगी, जिससे परिणाम भी बेहतर आएगा। माध्यमिक शिक्षा मंडल की दसवीं-12वीं की बोर्ड परीक्षाएं 23 फरवरी से शुरू होंगी।
यह आठ मार्च तक चलेंगी। बोर्ड परीक्षा से पहले विद्यार्थियों को अभ्यास कराने के उद्देश्य से यह टेस्ट सीरीज शुरू की जा रही है। जिला शिक्षा विभाग के अधिकारियों ने बताया कि पिछले दिनों हुई अर्द्धवार्षिक परीक्षा में दसवीं-12वीं की परीक्षा देने वाले विद्यार्थियों से पूरे कोर्स से सवाल पूछे गए। अब टेस्ट सीरीज हल कराकर इनकी झिझक दूर करने का प्रयास किया जा रहा है। इसके लिए प्रश्नों से संबंधित सीडी व अन्य दस्तावेज स्कूलों को भेज दिए गए हैं। इसके साथ ही प्राचार्यों को भी निर्देश दिए गए हैं।
इस तरह के प्रश्नों को हल करेंगे : जिला शिक्षा विभाग के अधिकारियों ने बताया कि टेस्ट सीरीज के लिए विशेषज्ञों की मदद से सवाल तैयार कराए गए हैं।
इनमें यूनिट के अनुसार कई तरह के सवाल हैं। इसे अच्छी तरह हल करने के बाद जब विद्यार्थी बोर्ड परीक्षा में शामिल होंगे तो उन्हें मदद मिलेगी। शिक्षा अधिकारी आशुतोष चावरे का कहना है कि इस व्यवस्था से छात्रों को यह समझने में आसानी होगी कि बोर्ड में किस तरह के सवाल पूछे जा सकते हैं।
प्रायोगिक परीक्षाएं 11 जनवरी से
फरवरी 2016 में दसवीं-12वीं की बोर्ड परीक्षा देने वाले विद्यार्थियों के लिए प्रायोगिक परीक्षाएं 11 जनवरी से शुरू हो सकती हैं। यह दस फरवरी तक स्कूलों में आयोजित की जा सकती हैं। स्कूलों में होने वाले टेस्ट सीरीज को देखते हुए कुछ स्कूलों में यह 20 जनवरी से शुरू हो सकती हैं।
hin_Deva hin_Deva hin_Deva hin_Deva hin_Deva hin_Deva mag_Deva hin_Deva